Rekordtyd tussen NY en Londen danksy stormArgieffoto (Foto: Eluveitie – Eie werk/Wikimedia Commons) ŉ Vlug van British Airways het waarskynlik die vinnigste subsoniese tyd tussen New York en Londen aangeteken en byna 1 300 km/h gehaal. Die passasiersvlug oor die Atlantiese Oseaan het Saterdagaand plaasgevind tydens Storm Ciara. Volgens Flightradar24, ŉ aanlyn diens waar vliegtuie gevolg kan word, het ŉ Boeing 747 van British Airways Saterdag van JFK-lughawe vertrek en 4 uur 56 minute later in Heathrow aangekom. Dit is ŉ minuut vinniger as ŉ Airbus A350-vlug van Virgin Atlantic. Vlugte wat in die teenoorgestelde rigting gereis het, het meer as twee en ŉ half uur langer geduur. British Airways en Virgin het die vorige New York na Londen-rekord verbeter. Norwegian het in Januarie 2018 Gatwick-lughawe in Londen bereik in 5 uur 13 minute ná dit van JFK vertrek het. Die gemiddelde duur van vlugte tussen New York en Londen is ongeveer 6 uur 13 minute. Storm Ciara is die Verenigde Koninkryk se ergste storm in sewe jaar en verskeie vervoerdienste is opgeskort. Honderde vlugte, treine en veerbootdienste is gekanselleer. Die vinnigste transatlantiese vlug deur ŉ passasiersvliegtuig is deur Concorde aangeteken toe dié supersoniese vliegtuig in diens was. Die rekord is op 7 Februarie 1996 aangeteken toe die vliegtuig van New York na Londen die oseaan binne 2 uur 53 minute oorgesteek het. Fastest across the Atlantic tonight from New York to London so far is #BA112 at 4hr56m. #VS4 in 4:57, and #VS46 in 4:59. https://t.co/gfYoHGV3Y6https://t.co/kMhjCqdEtt If we're not mistaken, BA now retakes the fastest subsonic NY-London crossing from Norwegian. pic.twitter.com/Sr1GPeAjuh — Flightradar24 (@flightradar24) February 9, 2020